KIRJALLINEN KYSYMYS E-2459/97 komissiolle esittäjä(t): Frank Vanhecke (NI) (16. heinäkuuta 1997)

Aihe: Yhteisön avustukset

Vuonna 1996 Euroopassa jaettiin siirtolaisten hyväksi suoritettaville toimille jäsenvaltioittain monia avustuksia (alamomentti B96 B3-4110). Ranskassa hyväksyttiin 46 hakemusta, joiden yhteismääräksi tuli 1 193 051,58 ecua. Espanjassa hyväksyttiin 17 hakemusta, joiden yhteismääräksi tuli 523 384,96 ecua. Isossa-Britanniassa hyväksyttiin 15 hakemusta, joiden yhteismääräksi tuli 553 404,94 ecua. Belgiassa hyväksyttiin 53 hakemusta, joiden yhteismääräksi tuli 1 767 726,40 ecua.

Miten komissio selittää sen, että suuret jäsenvaltiot kuten Ranska, Espanja ja Iso-Britannia saavat siirtolaistoimintaan vähemmän avustuksia kuin Belgian tapainen pieni jäsenvaltio?

Jaetaanko nämä määrät talousarviossa etukäteen jäsenvaltioittain?

Jos jaetaan, miten suuria määriä jäsenvaltioittain on jaettu ¨siirtolaisten hyväksi suoritettavien toimien¨ osalta?

Jos ei, mikä on enimmäismäärä, joka on osoitettu talousarviossa kullekin erilliselle jäsenvaltiolle?

Komission jäsenen Pádraig Flynnin komission puolesta antama yhteinen vastaus kirjallisiin kysymyksiin E-2451/97, E-2452/97, E-2453/97, E-2454/97, E-2455/97, E-2456/97, E-2457/97, E-2458/97, E-2459/97 ja E-2460/97 (18. syyskuuta 1997)

Budjettikohdasta B3-4110 tuetaan toimia siirtolaisten ja heidän perheidensä sopeuttamiseksi jäsenvaltioihin. Tukea myönnetään yhteisrahoitusmuotoisena, mikä edellyttää sitä, että kyseisten toimien rahoitukseen osallistuu myös kansallisen, alueellisen tai paikallisen tason viranomaisia taikka yksityisiä tahoja. Yhteisön tuki ei siis korvaa tukea, jota nämä eri tahot voivat myöntää, vaan täydentää sitä tietyn toimen toteuttamiseksi. Tuettujen toimien on oltava innovatiivisia, niillä on oltava kerrannaisvaikutusta, niiden on oltava näkyviä ja tuotava lisäarvoa yhteisön tasolla.

Asianomaiset organisaatiot hakevat tukea standardilomakkeella. Käytännön oppaassa on täsmälliset ohjeet hakemusten valintakelpoisuudesta. Kopio oppaasta, johon sisältyy hakulomake, lähetetään suoraan arvoisalle parlamentin jäsenelle sekä parlamentin pääsihteeristölle.

Budjettikohdasta B3-4110 käytettävissä olevia varoja ei jaeta etukäteen jäsenvaltioiden kesken. Komissiolle tulee useita hakemuksia, ja niiden valinnassa se käyttää perusteena pelkästään toimien laatua ottaen huomioon myös käytännön oppaassa mainitut kriteerit ja suuntaviivat. Valinnan jälkeen todettava varojen jakautuminen jäsenvaltioiden kesken on tulos, joka vaihtelee huomattavasti vuodesta toiseen ja jota on tulkittava erittäin varovasti. On myös huomattava, että yhä useammilla hankkeista vastaavilla tahoilla on toimipaikka yhdessä jäsenvaltiossa, mutta hankkeet ovat laajuudeltaan kansainvälisiä, joten olisi virheellistä ajatella, että hankkeelle myönnetyt varat hyödyttävät vain yhtä jäsenvaltiota.

Etukäteen ei myöskään määritetä summaa, joka yhdelle hankkeelle voidaan myöntää. Summa määritetään saadun hakemuksen ja moitteetonta hallintoa ja rahoitusta koskevien sääntöjen perusteella, eli se vaihtelee hankkeen mukaan.

Komissiolle osoitetut tukihakemukset eivät ole julkisia asiakirjoja, joten komissio ei voi toimittaa niistä kopiota, koska hakemuksissa on liitteinä asiakirjoja - muun muassa hakijaorganisaation yhtiöjärjestys - joista ei voida antaa kopiota muille. Voittoa tavoittelemattomien organisaatioiden peruskirja ja hallintoneuvoston kokoonpano julkaistaan yleensä kyseisen jäsenvaltion virallisessa lehdessä.

Tukihakemuslomakkeet ja käytännön oppaat ovat saatavilla yhteisön yhdellätoista virallisella kielellä. Komissiolle jätettävät hakemukset tehdään hakijan valitsemalla kielellä.

Budjettikohdasta B3-4110 tuetut toimet ovat sisäisen arvioinnin kohteena, ja komissio tekee niistä jälkiarvioinnin hankkeista vastaavilta tahoilta saatavien raporttien ja tarvittaessa paikan päälle tehtyjen vierailujen perusteella.